મોટે ભાગે લોકો હોદ્દાની રુએ સાહેબ બનતા હોય છે. સ્કૂલના ટીચર અને કોલેજના પ્રોફેસરોને તો વિદ્યાર્થીને પટાવાળા તો ઠીક, ઘરમાં પત્ની પણ સાહેબ કહેતી જોવા મળે છે. આમ તો તમારા હાથ નીચે એક માણસ કામ કરતો હોય તો તમે બાકાયદા એના સાહેબ બનો છો. સાહેબપ્રથા અંગ્રેજોના જમાનાથી ચાલી આવે છે. પહેલાંના જમાનામાં ગોરા લોકોને સાહેબ કહેવામાં આવતા. પછી શેઠ, અધિકારી અને માલિક વર્ગ એ બહુમાન ભોગવતો થયો. પછી તો જેમ રાજવીઓ માટે વપરાતું ‘મહારાજ’નું સંબોધન આજે રસોઈ કરનારા અને કર્મકાંડ કરનારા માટે વપરાતું થઇ ગયું છે એમ જ ઘરધણી એ ઘરમાં કામ માટે આવતા રામલા, ધોબી, માળી અને કૂક માટે આપોઆપ ‘સાહેબ’ની પદવી ઉપર આવી જાય છે.